የአማራ ክልል የተቀናጀ መስኖ ልማት ለግብርና ምርታማነት
አቶ አያሌው ጎበዜ ከዋልታ ጋር ባደረጉት ቃለ ምልልስ እንደተናገሩት በክልሉ ያሉ አርሶ አደሮች የመስኖ ልማት ተጠቃሚ እየሆኑ በመምጣታቸው ምርታማነታቸው እየጨመረ በመምጣት ላይ ይገኛል፡፡የ2005 በጀት ዓመት የአማራ ክልል ግብርና ቢሮ ሪፖርት እንደሚያሳየው እስከ በጀት ዓመቱ መባቻ ድረስ በክልሉ ከ615 ሺህ ሄክታር በላይ መሬት በመስኖ የለማ ሲሆን ከዚህም እስከ 40 ሚሊዮን ኩንታል የሚደርስ የተለያዩ የሰብል ምርት ማግኘት ተችሏል፡፡ሆኖም የግብርና ባለሙያዎች በአማራ ክልል ብቻ ከአንድ ሚሊዮን ሄክታር ያላነሰ በመስኖ ሊለማ የሚችል መሬት እንደሚገኝ ይናገራሉ፡፡በእድገትና ትራንስፎርሜሽን እቅድ ለመስኖ ልማት በተለይም ለአነስተኛ መስኖ ልማት ስራዎች ልዮ ትኩረት እንደሚሰጥ ተቀምጧል፡፡ በእቅዱ መሰረትም ሰፊ የመስኖ ልማት ስራዎች ተለዋዋጭ የአየር ንብረት ሁኔታዎችን ለመቋቋምና የምግብ ዋስትናን ለማረጋገጥ ይረዳል ተብሎ ይታመናል፡፡በመንግስት ከሚካሄዱ ሰፋፊ የመስኖ ልማት ፕሮጀክቶች መካከል በአማራ ክልል የርብ እና መገጭ-ሰራባ መስኖ ልማት ፕሮጀክቶች ይገኙበታል፡፡እነዚህ በአለም ባንክ የገንዘብ ድጋፍ እየተገነቡ የሚገኙ የመስኖ ፕሮጀክቶች ሲጠናቀቁ ከ20 ሺህ ሄክታር በላይ መሬት በመስኖ በማልማት እስከ 14 ሺህ የሚሆኑ አርሶ አደር አባወራና እማወራዎችን ተጠቃሚ ያደርጋል፡፡ከዚህም በተጨማሪ ከጣና በለስ የተቀናጀ የሰኳር ልማት ፕሮጀክት ጋር በተያያዘ በመገንባት ላይ የሚገኘው የጃዊ መስኖ ግድብ በአማራ ክልል 50 ሺህ ሄክታር መሬትና በቤንሻንጉል ጉሙዝ 25 ሺህ ሄክታር መሬት ያለማል ተብሎ ይጠበቃል፡፡ከሁለት ዓመታት በፊት ተመርቆ አገልግሎት መስጠት የጀመረው የቆጋ መስኖ ልማት ፕሮጀክትም በአሁኑ ወቅት እስከ 12 ሺህ ለሚደርሱ የክልሉ አርሶ አደር አባወራና እማወራዎች በዓመት ሁለትና ሶስት ጊዜ ምርት እንዲያገኙ አስችሏል፡፡ዘላቂ ግብርና ልማት የሚመጣ ከሆነ የመስኖ ስራ ወሳኝ ነው ያሉት አቶ አያሌው በፌደራል መንግስትና በአበዳሪ አካላት ድጋፍ የሚሰሩ ዘመናዊ የመስኖ ግንባት ስራዎች ተጠናክረው እንደሚቀጥሉ ተናግረዋል፡፡ሆኖም እነዚህ ትላልቅ የመስኖ ስራዎች ብዙ ገንዘብ የሚጠይቁ በመሆናቸው አርሶ አደሩ እራሱ መስኖን ሊያለማ የሚችልበትን አቅም በመፍጠር የከርሰ ምድር፣ የወንዝና የዝናብ ውሃን በተለያዩ ስልቶች በመጠቀም ማሳውን እንዲያለማ ማስቻል ያስፈልጋል ሲሉ አቶ አያሌው ለዋልታ ኢንፎርሜሽን ማዕከል ተናግረዋል፡፡